Ibtissam Lachgar
Aktivismi

Lachgar on ammattiyhdistys- ja ihmisoikeusaktivistin tytär ja kuullut ihmisoikeusasioista jo lapsuudessaan. Hän on opiskellut Marokon pääkaupungissa Rabatissa Lycée Descartesissa. Valmistuttaan hän muutti Pariisiin ja opiskeli psykologiaa sekä kriminologiaa.
Vuonna 2009 Lachgar perusti yhdessä journalistiystävänsä Zineb El Rhazouin kanssa nuorten ihmisoikeuksia ja yksilönvapauksia puolustavan ryhmän. Ryhmä, joka käyttää itsestään nimeä MALI, on järjestänyt erilaisia asiaa esille nostaneita tempauksia. Sana mali tarkoittaa marokonarabiaksi retorisia kysymyksiä ”Mitä se sinulle kuuluu?” ja ”Mikä minussa on vikana?”
Vuonna 2009 Lachgar ja MALI olivat järjestämässä muslimien pyhän paastokuukauden, Ramadanin, aikaista piknik-tapahtumaa. Ryhmän jäsenet kokoontuivat päivällä Casablancassa ja Marokon pääkaupungissa Rabatissa syömään voileipiä päiväsaikaan. Nuorten ympärille kokoontui väkijoukko, jossa oli poliiseja, vihaisia uskovaisia sekä toimittajia.
Lachgarin mukaan paikalla oli sata poliisia kymmentä voileipää vastaan. Zineb El Rhazoui on kertonut saaneensa tempauksen johdosta tappouhkauksia. Uhkauksissa on kerrottu, että ryhmä surmataan koko muslimimaailman nähden ja päät leikataan irti. Ryhmä sanoo olevansa nyt varovaisempi, mutta ei aio lopettaa toimintaansa.
Tempaus herätti paljon huomiota myös itseään liberaaleina pitävissä marokkolaisissa. Heidän kannantansa tapahtumaan oli, että suuren yleisön ja virkavallan reaktiot osoittavat Marokon olevan menettämässä liberaalin ilmapiirinsä. He jatkoivat, että erityisesti nuoriso tuntuu olevan entistä tiukemman islamintulkinnan kannattajia.
Seuraavan tempauksensa Lachgar järjesti vuonna 2013 Rabatissa. Se järjestettiin tukemaan kolmea teini-ikäistä, jotka oli pidätetty sen jälkeen, kun olivat julkaisseet itsestään suutelukuvia Facebookissa. Protesti järjestettiin maan parlamenttitalon edessä.
Paikalle saapui arviolta kaksitoista pariskuntaa odotetetun kahden tuhannen sijasta. Asia oli saanut tukea internetissä, mutta ihmisten tuleminen paikalle osoittautui vaikeammaksi kuin luultiin. Tapaus herätti kuitenkin suurta huomiota Marokon mediassa. Aktivistien mukaan tapaus osoitti, miten hankalaa Marokossa on osoittaa julkista kiintymystä, sekä sen, että maa on liukumassa konservatiivisempaan suuntaan.
Lachgar on kampanjonut myös marokkolaisten naisten aborttioikeuksien puolesta. Kampanjoidessaan Rabatissa aborttioikeuden puolesta vuonna 2016 Lachgar pidätettiin. Hänelle asetettiin syyte rauhan häiritsemisestä sekä julkisesta juopottelusta. Lachgarin aktivistiryhmittymä MALI käynnisti vapauttamiskampanjan ja totesi syytteet tekaistuiksi. Pidätys kesti 48 tuntia ja Lachgarin mukaan hänelle tehtiin seksuaalista väkivaltaa pidätyksen aikana. Tapaus eteni syyttäjälle, joka totesi pidätyksen aiheettomaksi.
Lachgar on jatkanut aktivismiaan tämänkin jälkeen. Vuonna 2017 hän ja hänen ryhmänsä värjäsi Rabatin suihkulähteet elintarvikevärillä verenpunaisiksi protestoidakseen naisiin kohdistuvaa väkivaltaa vastaan. Värjäys sai aikaan keskustelua. Viranomaistahot tuomitsivat tempauksen. Heidän mukaansa tapahtuma pilasi ympäristöä ja saastutti vettä. Toisessa kampanjassa Rabatin kaduille kiinnitettiin kilpiä, joilla ne nimettiin merkittävien marokkolaisten naisten mukaan.
Vuonna 2023 antamassaan haastattelussa Lachgar kritisoi myös Marokossa vietettävää kansainvälistä naistenpäivää. Hänen mukaansa marokkolaiset eivät tarvitse kaupallista juhlapäivää jolloin annetaan kukkia ja lahjoja vaan oikeuksia ja tasa-arvoa. Näyttäviä tempauksia on hänen mukaansa tulossa lisää.